酬馬退翁見示之什
作者：洪邁
朝代：宋

paragraphs: 我家大江左，江水日夜東。
遥瞻發源處，乃在西南窮。
相望邈異境，正北一水通。
故令我與子，迹遠心自同。
我生寡所諧，强顔紅塵中。
倦飛矯歸翮，饑吟咽寒蛩。
獨欣得吾子，萬慮一笑空。
時時出秀句，醒我如風松。
當知山澤臞，不鄙犀角豐。
彈冠實伊始，此生各飛蓬。
卜鄰應未必，即事聊從容。